**Világsztárok a fa alá – Megérkeztek a Müpa újabb meglepetései**

**Senkinek nem kell aggódnia, ha még nem találta meg a tökéletes ajándékot: a Müpa idén is gondoskodik arról, hogy életre szóló élményeket ajándékozhassunk szeretteinknek. 2025-ös műsornaptárában két olyan új program jelent meg, amely méltán állítható a nemzetközi zenei események élvonalába. Februárban Plácido Domingo, márciusban pedig Zubin Mehta karmesteróriás érkezik a Duna-parti intézménybe.**

A Müpa 20 éve alatt mindig is a világ legnagyobb művészeit hozta el a magyar közönségnek. Ez 2025-ben sem lesz másként: februárban a világ egyik legismertebb énekese, a hazai operarajongók egyik kedvence, **Plácido Domingo** ad koncertet a Bartók Béla Nemzeti Hangversenyteremben. Hat évtizednyi páratlan karrier és megszámlálhatatlan világsiker után a jól ismert tenor – ma már bariton – ismét a Müpa nézői elé lép. A „legek énekeseként” is emlegetett spanyol–mexikói művész estje ezúttal is ragyogó szórakozást ígér; mellette fellép az Operalia-díjas örmény szoprán, **Juliana Grigoryan**, valamint Magyarország egyik legkedveltebb tenorja, **László Boldizsár**, a **Magyar Állami Operaház Zenekara** pedig **Eugene Kohn** vezényletével kíséri az előadókat. A koncert műsorában nagy operák népszerű áriái és spanyol operettek könnyed dallamai egyaránt helyet kapnak.

A világklasszis operaénekest egy igazi karmesterlegenda követi tavasszal: **Zubin Mehta** a **Nyugat-Keleti Díván Zenekar** élén tér vissza a Müpába. A klasszikus zene indiai származású világpolgára valódi ikon: kivételesen hosszú és eredményes pályafutása során a legjelentősebb együttesek élén és számtalan, szinte emberfeletti teljesítményt követelő koncertsorozaton bizonyította rátermettségét, művészi maximalizmusát és emberségét. Ezúttal a Daniel Barenboim és Edward Said irodalomtörténész által alapított, a kultúrák közti párbeszéd elősegítésére létrehozott zenekart vezényli, a bécsi klasszika és a születő romantika határvidékét idéző, Beethoven- és Schubert-művekből álló műsoruk felejthetetlen pillanatokat ígér.

2025. február 19., szerda, 19.30 – Bartók Béla Nemzeti Hangversenyterem

[**Plácido Domingo és vendégei**](https://mupa.hu/program/komolyzene-opera-szinhaz/placido-domingo-es-vendegei-2025-02-19_19-30-bbnh)

2025. március 10., hétfő, 19.30 – Bartók Béla Nemzeti Hangversenyterem

[**Zubin Mehta és a Nyugat-Keleti Díván Zenekar**](https://mupa.hu/program/komolyzene-opera-szinhaz/zubin-mehta-es-a-nyugat-keleti-divan-zenekar-2025-03-10_19-30-bbnh)

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa Kommunikáció
E-mail: sajto@mupa.hu